梅尧臣
力漕篇呈发运王司封宝臣
兵外肢强，兵内体壮。
敛之尽归，岁以多饷。
东南舳舻，衔尾而上。
浮江浮淮，泝汴之湍。
汴湍不常，水衡不官。
惟虞溢毁，靡虞舟盘。
舟盘粮覆，粮孰为足。
大计之数，万百惟六。
帛币错货，三倍其谷。
曰主厥漕，王之荩臣。
日忧河涸，运借烦神。
以舫实土，约流束津。
百步之间，若牙与龈。
朝涨夕降，滞舸次鳞。
丞乞于朝，朝不即报。
下上经营，风并日曝。
其躬其勤，秉心有操。
士岂无禄，禄此则冒。
彼以荣佚，此以劬耗。
愿答其劬，锡命锡诰。